Nous les habitants de Saint-Bris certifions à tous ceux qui ces présentes lettres verront, que par noble homme maistre Jacques de Courtiamble, seigneur de Commarien, chevalier, conseiller et chambellan du roy nostre sire et de nostre très redoubté seigneur monseigneur le duc de Bourgoingne, nous ont esté monstrées et exhibées les lectres patantes dudit monseigneur de Bourgoingne contenant en effet la bonne voulenté, entencion et propos qu’il a eus et a de présent au bien du roy nostre souverain seigneur, à la paix, tranquillité et réparation de son royaume; et que ad ce il veult entendre et vacquer de tout son povoir et exposer lui et les siens et ses vassaulx, subgez et aliés; lesquelles lectres veues, nous a esté par ledit maistre Commarien requis nostre entencion et voulenté sur icelles. A quoy nous avons respondu et respondons que le propos dudit monseigneur de Bourgoingne si est bon, sainct, juste et raisonnable, et que en ce nous voulons adhérer, et par ces présentes adhérons audit monseigneur de Bourgogne, et jurons et promettons nous employer à l’exécution du contenu esdites lettres de nostre possibilité, selon la forme et teneur d’icelles, au bien du roy nostre sire de son royaume et de la chose publicque. En tesmoing de laquelle chose nous avons requis et obtenu le scel de la prévosté dudit Saint-Bris et le seing manuel de Jehan Guérault tabellion juré en la court d’icelle prévosté estre mis à ces présentes. Donné le Xe jour du mois d’octobre l’an de grace M. CCCC. XVII.